《焦山》
清代·曹龙树

金山见寺不见山，焦山见山不见寺。山城四立抱寺门，竹树藤萝锁幽翠。

波涛之中无波涛，天地之外有天地。白云黄叶今古情，温岩纡谷中和气。

我来此间得静观，但见林杪危樯纷来去。扫苔何处问焦君，一枕石床消万虑。

莫管烟岛茫茫，海市蜃楼幻奇异。

作者简介：曹龙树，字松龄，号星湖。江西星子人。清高宗乾隆36年（1771年）举人。历任江苏、沛县、桃源（今泗阳县）、如皋等知县，江宁（今南京市）、江防同知，江南（辖今上海市、江苏、安徽、江西婺源县地）乡试同考官。著有《星湖诗集》、《养云精舍文集》《星湖如皋攀辕集》等。